Video: Dit gons oor Derek Watts se danspassiesDerek Watts wys sy danspassies in die nuwe Castle Lite-advertensie. (Foto: Skermgreep) Elke Sondagaand bespreek Derek Watts en die Carte Blanche-span ernstige, opspraakwekkende plaaslike en internasionale kwessies en nuusgebeure. Daarom was kykers verbaas toe dié bekende joernalis en televisiepersoonlikheid skielik in ŉ ligter, prettiger luim op die kassie verskyn, waar hy op die maat van ŉ R&B-liedjie dans vir die bierhandelsmerk Castle Lite se jongste advertensie. Die bieradvertensie het op 19 September die lig gesien en het intussen byna 21 000 kykbeurte op YouTube gekry. Dit versprei ook soos ŉ veldbrand op sosiale media. Watts vertel aan Maroela Media hy het ingestem om in die advertensie te verskyn nadat hy die nodige toestemming by DStv en Carte Blanche gekry het. Die advertensie is deur die advertensiemaatskappy Ogilvy Cape Town vervaardig. Hy sê hy was dadelik gek oor die konsep van die advertensie en skerts dat hy ŉ paar dansklasse moes bywoon om sy litte los te maak. Derek Watts wys sy danspassies in die nuwe Castle Lite-advertensie. (Foto: Skermgreep) “Uiteindelik was die danspassies wat regisseur Anton Visser van my wou hê heel anders as dit wat ek geleer het, maar dit was groot pret. Anton en sy span is ongelooflik en die detail wat hulle in die advertensie gebruik het, soos die Fiat 500-motortjie – ek het so een waarmee ek in Johannesburg rondrits – is fantasties.” Die advertensie is oor drie dae in Kaapstad geskiet. “Ek het baie respek gekry vir die kuns van advertensies maak, want dit is baie harde werk. Ek is gewoond aan ŉ baie vinniger pas van werk met ŉ kleiner span mense, so dié was beslis vir my ŉ unieke ervaring.” Die vervaardiging van die advertensie het effe gesloer terwyl hulle gewag het vir die musiekregte van die Amerikaanse R&B-sanger Usher se trefferliedjie “Yeah”. “Anton het lankal reeds besluit dat hy daardie liedjie wou gebruik en het geduldig gewag totdat hy die regte kon bekom. Hy is beslis ŉ perfeksionis en ŉ mens kan dit sien in die eindproduk.” Watts sê hy is oorweldig deur die positiewe reaksie van sy familie, vriende en aanhangers op sosiale media. “Dit is vir my ŉ groot kompliment dat mense die advertensie geniet, want dit is soveel anders as hoe mense my ken.” Volgens Watts is dit inderdaad tyd om te “lighten up”, soos die slagspreuk in die advertensie lui. “Ek het gewonder of ek dié advertensie sou kon dra, maar dit lyk of dit vir die meeste mense gewerk het. Mense word so vasgevang in die alledaagse probleme van ons land en daarom voel ek dis belangrik dat mense die ligter kant van die lewe ook moet sien.” Kyk hier na die advertensie: